CELEX: 52020PC0292
Language: lv
Date: 2020-07-07
Title: Priekšlikums PADOMES ĪSTENOŠANAS LĒMUMS, ar kuru groza Padomes Īstenošanas lēmumu (ES) 2017/1855, ar ko Rumānijai atļauj piemērot īpašu pasākumu, atkāpjoties no 287. panta Direktīvā 2006/112/EK par kopējo pievienotās vērtības nodokļa sistēmu

EIROPAS KOMISIJA
            Briselē, 7.7.2020
            COM(2020) 292 final
            2020/0136(NLE)
            Priekšlikums
            PADOMES ĪSTENOŠANAS LĒMUMS,
            ar kuru groza Padomes Īstenošanas lēmumu (ES) 2017/1855, ar ko Rumānijai atļauj piemērot īpašu pasākumu, atkāpjoties no 287. panta Direktīvā 2006/112/EK par kopējo pievienotās vērtības nodokļa sistēmu
            
               
         
         
            
               PASKAIDROJUMA RAKSTS
            
            
               Saskaņā ar 395. panta 1. punktu 2006. gada 28. novembra Direktīvā 2006/112/EK par kopējo pievienotās vērtības nodokļa sistēmu
                  1
                (“PVN direktīva”) Padome pēc Komisijas priekšlikuma ar vienprātīgu lēmumu var atļaut jebkurai dalībvalstij piemērot īpašus pasākumus, lai atkāptos no minētās direktīvas noteikumiem nolūkā vienkāršot PVN iekasēšanas procedūru vai nepieļaut noteiktu veidu nodokļa nemaksāšanu vai izvairīšanos no nodokļa maksāšanas.
            
            
               Ar vēstuli, kas reģistrēta Komisijā 2020. gada 14. janvārī, Rumānija lūdza atļauju arī pēc 2020. gada 31. decembra turpināt atbrīvot no PVN tādus nodokļa maksātājus, kuru gada apgrozījums nepārsniedz 88 500 EUR ekvivalentu valsts valūtā. 
            
            
               Saskaņā ar PVN direktīvas 395. panta 2. punktu Komisija 2020. gada 18. februāra vēstulē informēja pārējās dalībvalstis par Rumānijas pieprasījumu. 2020. gada 19. februāra vēstulē Komisija paziņoja Rumānijai, ka tās rīcībā ir visa informācija, ko tā uzskata par vajadzīgu pieprasījuma izvērtēšanai. 
            
            
               1.PRIEKŠLIKUMA KONTEKSTS
            
            
               •Priekšlikuma pamatojums un mērķi
            
            
               PVN direktīvas XII sadaļas 1. nodaļā dalībvalstīm ir paredzēta iespēja piemērot īpašu režīmu mazajiem uzņēmumiem, kas ietver iespēju atbrīvot no PVN nodokļa tādus nodokļa maksātājus, kuru gada apgrozījums ir mazāks par konkrētu summu. Nodokļa maksātājiem, uz kuriem attiecas šis atbrīvojums, par savām piegādēm PVN nav jāiekasē, kā rezultātā tie nevar atskaitīt priekšnodokli. 
            
            
               
                  Saskaņā ar PVN direktīvas 287. panta 18. punktu Rumānija drīkst atbrīvot no PVN tos nodokļa maksātājus, kuru gada apgrozījums nepārsniedz 35 000 EUR ekvivalentu valsts valūtā.
               
            
            
               Ar Padomes Īstenošanas lēmumu 2012/181/ES
                  2
                Rumānijai tika atļauts līdz 2014. gada 31. decembrim atbrīvot no PVN tos nodokļa maksātājus, kuru gada apgrozījums nav lielāks par 65 000 EUR ekvivalentu valsts valūtā pēc valūtas maiņas kursa, kas bija spēkā tās pievienošanās dienā Eiropas Savienībai. Ar Padomes Īstenošanas lēmumu 2014/931/ES
                  3
                Rumānijai tika atļauts līdz 2017. gada 31. decembrim turpināt piemērot īpašo pasākumu, atkāpjoties no PVN direktīvas 287. panta 18. punkta. Pēc tam ar Padomes Īstenošanas lēmumu (ES) 2017/1855
                  4
                Rumānijai tika atļauts palielināt atbrīvojuma robežvērtību līdz 88 500 EUR ekvivalentam valsts valūtā un pagarināt atkāpes pasākuma piemērošanas termiņu līdz 2020. gada 31. decembrim vai līdz brīdim, kad stājas spēkā direktīva, ar ko groza PVN direktīvas 281.–294. panta noteikumus, atkarībā no tā, kurš datums ir agrāk. Pasākumam bija fakultatīvs raksturs, un mazie uzņēmumi varēja izvēlēties parasto PVN režīmu.
            
            
               
                  Šis Rumānijas pieprasījums vēl uz laiku pagarināt atkāpes termiņu, nepalielinot pašlaik piemērojamo robežvērtību 88 500 EUR, ir pamatots ar tiem pašiem nosacījumiem, kas izklāstīti iepriekšējos pieprasījumos. 
               
               
                  Rumānija joprojām uzskata, ka atkāpes pasākuma pagarināšana, kā arī pašreizējā atbrīvojuma maksimālā robeža ir pamatota, ņemot vērā valsts ekonomikas struktūru. Mazie un vidējie uzņēmumi sedz nesamērīgas PVN atbilstības izmaksas salīdzinājumā ar lielajiem uzņēmumiem. Atbrīvojums no PVN ievērojami samazina mazo uzņēmumu PVN saistības, vienlaikus atbrīvojot nodokļu iestādes no pienākuma uzraudzīt maza apjoma ieņēmumu iekasēšanu no mazajiem un vidējiem uzņēmumiem, kuru gada apgrozījums ir mazāks par 88 500 EUR. 
               
               
                  Šajā sakarā Rumānija lēš, ka 2019. gadā PVN summa, ko valsts budžetā iemaksāja reģistrētie PVN maksātāji, kuru gada apgrozījums bija mazāks par 88 500 EUR, veidoja 2,52 % no kopējiem PVN ieņēmumiem un 1,09 % no kopējiem valsts budžeta ieņēmumiem. Tajā pašā gadā nodokļa maksātāji, kuru gada apgrozījums pārsniedza 88 500 EUR (kas ir 42,85 % no kopējā reģistrēto PVN maksātāju skaita), veica iemaksu 97,48 % apmērā no kopējiem PVN ieņēmumiem. Tādējādi, šķiet, ka atkāpes pasākuma ietekme uz galapatēriņa posmā iekasētajiem nodokļu ieņēmumiem būs nenozīmīga, taču tā ietekme būs nozīmīga gan attiecībā uz attiecīgo nodokļu maksātāju nodokļu saistību vienkāršošanu, gan PVN iekasēšanas procedūru vienkāršošanu nodokļu administrācijai. 
               
            
            
               Pamatojoties uz Rumānijas sniegto informāciju, ir skaidrs, ka pieprasījuma pagarināt atkāpes pasākuma termiņu mērķis ir atbrīvot mazos uzņēmumus no daudzām PVN saistībām, kas izriet no parastā PVN režīma, kā arī samazināt nodokļu administrācijas slogu saistībā ar nodokļu iekasēšanu, tādējādi padarot to efektīvāku un vienlaikus arī ietaupot administratīvos resursus un mazinot nodokļu nemaksāšanu. Tādējādi atkāpes pasākums atbilst mērķiem, kuri noteikti PVN direktīvas 395. panta 1. punkta pirmajā daļā, saskaņā ar kuru dalībvalstis nolūkā vienkāršot PVN iekasēšanas procedūru vai izvairīties no nodokļu nemaksāšanas var ieviest īpašus pasākumus, ar ko atkāpjas no tās noteikumiem. Šajā sakarā tiek atgādināts, ka šis pasākums nodokļa maksātājiem ir un paliks fakultatīvs un viņi var izvēlēties parasto PVN režīmu. 
            
            
            
               
                  Kā uzskatāmi parādīja Rumānija, nav arī paredzams, ka atkāpes pasākums ievērojami ietekmēs tās nodokļu ieņēmumu kopējo summu, kas iekasēta galapatēriņa posmā. Tāpēc atkāpes pasākums, šķiet, ir saskaņā ar PVN direktīvas 395. panta 1. punkta otro daļu. 
               
               
                  Ņemot vērā iepriekš minēto un to, ka ES tiesiskais regulējums un faktiskā situācija nav mainījusies, pieprasītais atkāpes pasākuma termiņa pagarinājums šķiet pamatots. Tāpēc tiek ierosināts apstiprināt šo Rumānijas pieprasījumu. 
               
            
            
               Parasti atkāpes piešķir uz noteiktu laiku, lai varētu izvērtēt, vai atkāpes pasākums aizvien ir lietderīgs un efektīvs. Turklāt Padome 2020. gada 18. februārī pieņēma direktīvu, ar ko groza PVN direktīvas 281.–294. panta noteikumus par īpašo režīmu mazajiem uzņēmumiem
                  5
               . Jaunajā direktīvā par vienkāršākiem PVN noteikumiem maziem uzņēmumiem dalībvalstīm tiek prasīts vēlākais līdz 2024. gada 31. decembrim pieņemt un publicēt normatīvos un administratīvos aktus, kas vajadzīgi, lai izpildītu jaunos noteikumus. Dalībvalstīm šie valsts noteikumi būs jāpiemēro no 2025. gada 1. janvāra. 
            
            
            
               Tādēļ ir lietderīgi atļaut Rumānijai turpināt piemērot atkāpes pasākumu līdz 2024. gada 31. decembrim. 
            
         
         
            
               •Atbilstība spēkā esošajiem noteikumiem konkrētajā politikas jomā
            
            
               
                  Atkāpes pasākums ir saskaņā ar pamatdomu iepriekšminētajā 2020. gada 18. februārī pieņemtajā direktīvā, ar ko groza PVN direktīvas 281.–294. pantu par īpašo režīmu mazajiem uzņēmumiem un kas izriet no rīcības plāna PVN jomā
                     6
                  , un tā mērķis ir izveidot modernu un vienkāršotu režīmu šiem uzņēmumiem. Jo īpaši direktīvas mērķis ir samazināt PVN saistību izpildes izmaksas un konkurences izkropļojumus gan vietējā, gan ES līmenī, mazināt robežvērtības negatīvo ietekmi un atvieglot uzņēmumiem atbilstības nodrošināšanu un nodokļu administrāciju veikto uzraudzību.
               
            
            
               Līdzīgas atkāpes, kas atbrīvo no PVN nodokļa maksātājus, kuru gada apgrozījums ir mazāks par noteiktu robežvērtību, kā tas paredzēts PVN direktīvas 285. pantā, ir piešķirtas citām dalībvalstīm. Maltai
                  7
                noteiktā robežvērtība ir 20 000 EUR, Nīderlandei
                  8
                – 25 000 EUR, Luksemburgai – 35 000 EUR
                  9
               , Polijai
                  10
               , Igaunijai
                  11
                un Latvijai
                  12
                – 40 000 EUR, Horvātijai
                  13
                un Lietuvai
                  14
                – 45 000 EUR, Ungārijai – 48 000 EUR
                  15
               , Slovēnijai
                  16
                – 50 000 EUR Itālijai
                  17
                – 65 000 EUR.
            
            
            
               Kā jau minēts, atkāpēm no PVN direktīvas vienmēr vajadzētu būt ar noteiktu beigu termiņu, lai varētu novērtēt to ietekmi. Atkāpes pasākuma termiņa pagarinājums līdz 2024. gada 31. decembrim ir saskaņots ar prasībām jaunajā direktīvā par vienkāršākiem PVN noteikumiem maziem un vidējiem uzņēmumiem. Minētajā direktīvā ir paredzēts, ka valsts noteikumi, kuri dalībvalstīm jāpieņem, lai izpildītu direktīvas prasības, tām būs jāpiemēro no 2025. gada 1. janvāra. 
            
            
            
               
                  Tādējādi ierosinātais pasākums atbilst spēkā esošajiem PVN direktīvas noteikumiem.
               
            
            
               Atbilstība pārējiem Savienības politikas virzieniem 
            
            
               
                  Komisija savās gada darba programmās pastāvīgi ir uzsvērusi vajadzību pēc vienkāršākiem noteikumiem mazajiem uzņēmumiem. Šajā sakarā Komisijas 2020. gada darba programmā
                     18
                   ir minēta “īpaša MVU stratēģija, kas atvieglos mazo un vidējo uzņēmumu darbību, tās izvēršanu un paplašināšanos”. Ciktāl tas attiecas uz fiskālajiem noteikumiem, atkāpes pasākums atbilst šādiem mērķiem. Pasākums jo sevišķi atbilst Komisijas 2017. gada darba programmai
                     19
                  , kura īpaši pievēršas PVN un kurā norādīts, ka mazajiem uzņēmumiem ir liels PVN saistību izpildes administratīvais slogs un ka tehniski jauninājumi rada jaunas problēmas efektīvai nodokļu iekasēšanai, un kurā ir uzsvērta nepieciešamība vienkāršot PVN mazajiem uzņēmumiem. 
               
               
                  Tāpat pasākums ir saskaņā ar 2015. gada vienotā tirgus stratēģiju
                     20
                  , ar kuru Komisija ir paredzējusi palīdzēt maziem un vidējiem uzņēmumiem augt, cita starpā samazinot administratīvo slogu, kas tiem liedz pilnībā izmantot vienotā tirgus priekšrocības. Tas atbilst arī pamatdomai Komisijas 2013. gada paziņojumā “Rīcības plāns uzņēmējdarbības jomā 2020. gadam – Uzņēmējdarbības gara atdzīvināšana Eiropā”
                     21
                  , kurā uzsvērta nepieciešamība vienkāršot tiesību aktus nodokļu jomā mazajiem uzņēmumiem.
               
               
                  Visbeidzot, šis pasākums ir saskaņā ar ES politiku attiecībā uz maziem un vidējiem uzņēmumiem, kas izklāstīta 2016. gada paziņojumā par jaunuzņēmumiem
                     22
                   un 2008. gada paziņojumā “Vispirms domāt par mazākajiem” – “Eiropas Mazās uzņēmējdarbības akts”
                     23
                  , kurā dalībvalstis tiek aicinātas tiesiskā regulējuma izstrādē ņemt vērā MVU īpatnības un vienkāršot spēkā esošo regulējumu.
               
               
                  2.
                        JURIDISKAIS PAMATS, SUBSIDIARITĀTE UN PROPORCIONALITĀTE
               
            
            
               •Juridiskais pamats
            
            
               
                  Vienīgais iespējamais juridiskais pamats ir PVN direktīvas 395. pants.
               
            
            
               •Subsidiaritāte (neekskluzīvas kompetences gadījumā) 
            
            
               
                  Vadoties pēc PVN direktīvas noteikuma, kurš ir šā priekšlikuma pamatā, priekšlikums ir Eiropas Savienības ekskluzīvā kompetencē. Tādēļ subsidiaritātes principu nepiemēro.
               
            
            
               •Proporcionalitāte
            
            
               
                  Šis lēmums attiecas uz atļauju, ko dalībvalstij piešķir pēc pašas dalībvalsts pieprasījuma, un tas nerada nekādas saistības.
               
               
                  Ņemot vērā atkāpes ierobežoto darbības jomu, īpašais pasākums ir samērīgs ar izvirzīto mērķi, proti, vienkāršot nodokļu iekasēšanu attiecībā uz mazajiem nodokļa maksātājiem un nodokļu administrācijai, ietaupīt administratīvos resursus un mazināt nodokļu nemaksāšanu.
               
            
            
               •Juridiskā instrumenta izvēle
            
         
         
            
               
                  Ierosinātais instruments ir Padomes īstenošanas lēmums.
               
               
                  Saskaņā ar PVN direktīvas 395. pantu atkāpe no kopējiem PVN noteikumiem ir pieļaujama vienīgi ar Padomes atļauju, ko tā ar vienprātīgu lēmumu pieņem pēc Komisijas priekšlikuma. Padomes īstenošanas lēmums ir vispiemērotākais instruments, jo to var adresēt atsevišķai dalībvalstij.
               
            
            
               3.EX POST IZVĒRTĒJUMU, APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI
            
            
               •Apspriešanās ar ieinteresētajām personām
            
            
               
                  Apspriešanās ar ieinteresētajām personām netika veikta. Šā priekšlikuma pamatā ir Rumānijas pieprasījums, un tas attiecas tikai uz šo konkrēto dalībvalsti.
               
            
            
               •Ekspertu atzinumu pieprasīšana un izmantošana
            
            
               
                  Neatkarīgu ekspertu atzinums nebija vajadzīgs. 
               
            
            
               •Ietekmes novērtējums
            
            
               Padomes īstenošanas lēmuma priekšlikuma mērķis ir pagarināt piemērošanas termiņu vienkāršošanas pasākumam, ar ko atceļ daudzas PVN saistības uzņēmumiem, kuru darbības gada apgrozījums nav lielāks par 88 500 EUR vai ekvivalentu valsts valūtā. Tas varētu pozitīvi ietekmēt administratīvā sloga samazināšanu 241 417 mazajiem uzņēmumiem, kas veido 57,15 % no kopējā reģistrēto PVN maksātāju skaita un 17,79 % no kopējā aktīvo nodokļa maksātāju skaita Rumānijā 2019. gadā (līdz 31. oktobrim). Tāpat atkāpes pasākums varētu ievērojami samazināt nodokļu administrācijas slogu attiecībā uz nodokļu iekasēšanu, tādējādi padarot to efektīvāku, vienlaikus ietaupot administratīvos resursus un samazinot nodokļu nemaksāšanas apmēru. Nodokļa maksātājiem atkāpes pasākums ir un paliks fakultatīvs. Nodokļa maksātāji joprojām varēs izvēlēties parasto PVN režīmu saskaņā ar Direktīvas 2006/112/EK 290. pantu. Rumānija lēš, ka ietekme uz budžetu PVN ieņēmumu izteiksmē 2019. gadā būs nenozīmīga.
            
            
               •Pamattiesības
            
            
               
                  Šim priekšlikumam nav ietekmes uz pamattiesību aizsardzību.
               
            
            
               4.IETEKME UZ BUDŽETU
            
            
               Priekšlikumam nebūs nelabvēlīgas ietekmes uz ES budžetu, jo Rumānija veiks kompensācijas aprēķinu saskaņā ar Padomes Regulas (EEK, EURATOM) 1553/89 6. pantu. 
            
            
               2020/0136 (NLE)
            
            
               Priekšlikums
            
            
               PADOMES ĪSTENOŠANAS LĒMUMS,
            
            
               ar kuru groza Padomes Īstenošanas lēmumu (ES) 2017/1855, ar ko Rumānijai atļauj piemērot īpašu pasākumu, atkāpjoties no 287. panta Direktīvā 2006/112/EK par kopējo pievienotās vērtības nodokļa sistēmu
            
            
               EIROPAS SAVIENĪBAS PADOME,
            
            
               ņemot vērā Līgumu par Eiropas Savienības darbību, 
            
            
               ņemot vērā Padomes Direktīvu 2006/112/EK (2006. gada 28. novembris) par kopējo pievienotās vērtības nodokļa sistēmu
                  24
                un jo īpaši tās 395. panta 1. punkta pirmo daļu,
            
         
         
            
               ņemot vērā Eiropas Komisijas priekšlikumu,
            
            
               tā kā:
            
            
               (1)Saskaņā ar Direktīvas 2006/112/EK 287. panta 18. punktu Rumānija drīkst atbrīvot no pievienotās vērtības nodokļa (PVN) tos nodokļa maksātājus, kuru gada apgrozījums nepārsniedz 35 000 EUR ekvivalentu valsts valūtā pēc valūtas maiņas kursa, kas bija spēkā tās pievienošanās dienā.
            
            
               (2)Ar Padomes Īstenošanas lēmumu 2012/181/ES
                  25
                Rumānijai tika atļauts ieviest īpašu pasākumu, atkāpjoties no Direktīvas 2006/112/EK 287. panta (“atkāpes pasākums”), lai atbrīvotu no PVN nodokļa maksātājus, kuru gada apgrozījums nav lielāks par 65 000 EUR. Atkāpes pasākuma termiņš bija 2014. gada 31. decembris.
            
            
               (3)Ar Padomes Īstenošanas lēmumu 2014/931/ES
                  26
                Rumānijai tika atļauts turpināt piemērot atkāpes pasākumu līdz 2017. gada 31. decembrim. 
            
            
               (4)Ar Padomes Īstenošanas lēmumu 2017/1855/ES
                  27
                Rumānijai tika atļauts piemērot īpašu pasākumu, atkāpjoties no Direktīvas 2006/112/EK 287. panta, lai atbrīvotu no PVN tos nodokļa maksātājus, kuru gada apgrozījums nav lielāks par 88 500 EUR ekvivalentu valsts valūtā pēc valūtas maiņas kursa, kas bija spēkā Rumānijas pievienošanās dienā. Šī atkāpes pasākuma termiņš bija 2020. gada 31. decembris vai tā diena, kad stājas spēkā direktīva, ar ko groza Direktīvas 2006/112/EK 281. līdz 294. panta noteikumus, atkarībā no tā, kurš termiņš ir agrāk. 
            
            
               (5)Padome 2020. gada 18. februārī pieņēma Direktīvu (ES) 2020/285
                  28
               , ar ko groza Direktīvas 2006/112/EK 281. līdz 294. pantu groza attiecībā uz īpašo režīmu mazajiem uzņēmumiem un piemēro jaunus noteikumus mazajiem uzņēmumiem, tostarp dalībvalstu gada apgrozījuma maksimālo robežvērtību 85 000 EUR vai ekvivalentu attiecīgās valsts valūtā. 
            
            
               (6)Vēstulē, kas Komisijā reģistrēta 2020. gada 14. janvārī, Rumānija pieprasīja atļauju turpināt piemērot atkāpes pasākumu pēc 2020. gada 31. decembra.
            
            
               (7)Saskaņā ar Direktīvas 2006/112/EK 395. panta 2. punkta otro daļu Komisija 2020. gada 18. februāra vēstulē informēja pārējās dalībvalstis par Rumānijas pieprasījumu. Komisija 2020. gada 19. februāra vēstulē paziņoja Rumānijai, ka tās rīcībā ir visa informācija, kas nepieciešama pieprasījuma izvērtēšanai. 
            
            
               (8)Saskaņā ar Rumānijas sniegto informāciju atkāpes pasākuma iemesli lielā mērā paliek nemainīgi. Atkāpes pasākums ir vienkāršošanas pasākums, ar kuru vairākiem mazajiem uzņēmumiem samazina to pienākumus PVN jomā. Turklāt ar to tiks samazināts nodokļu iestāžu slogs, jo tām nebūs jāuzrauga mazu ieņēmumu iekasēšana no liela skaita mazo uzņēmumu. Šķiet, ka pašreizējās atbrīvojuma robežvērtības saglabāšana ir efektīvs veids, kā ietaupīt administratīvos resursus un samazināt nodokļu nemaksāšanu.
            
            
               (9)Nodokļa maksātājiem atkāpes pasākums ir un paliks fakultatīvs. Nodokļa maksātāji joprojām varēs izvēlēties parasto PVN režīmu saskaņā ar Direktīvas 2006/112/EK 290. pantu. 
            
            
               (10)Saskaņā ar Rumānijas sniegto informāciju atkāpes pasākumam būs tikai nenozīmīga ietekme uz Rumānijas galapatēriņa posmā iekasēto PVN ieņēmumu kopējo summu.  
            
            
               (11)Atkāpes pasākumam nebūs negatīvas ietekmes uz Savienības pašu resursiem, ko veido PVN, jo Rumānija veiks kompensācijas aprēķinu saskaņā ar Padomes Regulas (EEK, Euratom) Nr. 1553/89
                  29
                6. pantu.
            
            
               (12)Ņemot vērā atkāpes pasākuma iespējamo pozitīvo ietekmi, samazinot administratīvo slogu mazajiem uzņēmumiem un nodokļu iestādēm, kā arī to, ka tam nav būtiskas ietekmes uz kopējiem PVN ieņēmumiem, būtu jāatļauj Rumānijai atkāpes pasākumu piemērot turpmākā laikposmā. 
            
            
               (13)Atļauja piemērot atkāpi būtu jāpiešķir uz noteiktu termiņu. Laika ierobežojumam ir jābūt pietiekamam, lai varētu novērtēt robežvērtības efektivitāti un piemērotību. Turklāt saskaņā ar Direktīvu (ES) 2020/285 dalībvalstīm līdz 2024. gada 31. decembrim ir jāpieņem un jāpublicē normatīvie un administratīvie akti, kas vajadzīgi, lai izpildītu minētās direktīvas 1. panta prasības, un minētie noteikumi tām jāpiemēro no 2025. gada 1. janvāra. Tādēļ ir lietderīgi atļaut Rumānijai piemērot atkāpes pasākumu līdz 2024. gada 31. decembrim. 
            
            
               (14)Tāpēc Īstenošanas lēmums (ES) 2017/1855 būtu attiecīgi jāgroza,
            
            
               IR PIEŅĒMUSI ŠO LĒMUMU. 
            
            
                1. pants
            
            
               Īstenošanas lēmuma (ES) 2017/1855 2. panta otro daļu aizstāj ar šādu:
            
            
               “Šo lēmumu piemēro no 2018. gada 1. janvāra līdz 2024. gada 31. decembrim.”
            
         
         
            
               2. pants
            
            
               Šis lēmums ir adresēts Rumānijai.
            
            
            
               Briselē,
            
            
               
                     Padomes vārdā –
               
               
                     priekšsēdētājs
               
            
         
         
            
                  
                     (1)
                  
                        OV L 347, 11.12.2006., 1. lpp.
               
               
                  
                     (2)
                  
                        Padomes Īstenošanas lēmums 2012/181/ES (2012. gada 26. marts), ar ko Rumānijai atļauj ieviest īpašu pasākumu, atkāpjoties no 287. panta Direktīvā 2006/112/EK par kopējo pievienotās vērtības nodokļa sistēmu (OV L 92, 30.3.2012., 26. lpp.).
               
               
                  
                     (3)
                  
                        Padomes Īstenošanas lēmums 2014/931/ES (2014. gada 16. decembris), ar kuru pagarina piemērošanas termiņu Īstenošanas lēmumam 2012/181/ES, ar ko Rumānijai atļauj ieviest īpašu pasākumu, atkāpjoties no 287. panta Direktīvā 2006/112/EK par kopējo pievienotās vērtības nodokļa sistēmu (OV L 365, 19.12.2014., 145. lpp.).
               
               
                  
                     (4)
                  
                        Padomes Īstenošanas lēmums (ES) 2017/1855 (2017. gada 10. oktobris), ar ko Rumānijai atļauj piemērot īpašu pasākumu, atkāpjoties no 287. panta Direktīvā 2006/112/EK par kopējo pievienotās vērtības nodokļa sistēmu (OV L 265, 14.10.2017., 19. lpp.).
               
               
                  
                     (5)
                  
                        Padomes Direktīva (ES) 2020/285 (2020. gada 18. februāris), ar ko Direktīvu 2006/112/EK par kopējo pievienotās vērtības nodokļa sistēmu groza attiecībā uz īpašo režīmu mazajiem uzņēmumiem un Regulu (ES) Nr. 904/2010 groza attiecībā uz administratīvu sadarbību un informācijas apmaiņu nolūkā uzraudzīt mazajiem uzņēmumiem paredzētā īpašā režīma pareizu piemērošanu (OV L 62, 2.3.2020., 13. lpp.).
               
               
                  
                     (6)
                  
                        Komisijas paziņojums Eiropas Parlamentam, Padomei un Eiropas Ekonomikas un sociālo lietu komitejai par rīcības plānu PVN jomā “Ceļā uz vienotu ES PVN zonu – laiks pieņemt lēmumu” (COM(2016) 148 final).
               
               
                  
                     (7)
                  
                        Padomes Īstenošanas lēmums (ES) 2018/279 (2018. gada 20. februāris), ar ko Maltai atļauj piemērot īpašu pasākumu, atkāpjoties no 287. panta Direktīvā 2006/112/EK par kopējo pievienotās vērtības nodokļa sistēmu (OV L 54, 24.2.2018., 14. lpp.).
               
               
                  
                     (8)
                  
                        Padomes Īstenošanas lēmums (ES) 2018/1904 (2018. gada 4. decembris), ar ko Nīderlandei atļauj piemērot īpašu pasākumu, atkāpjoties no 285. panta Direktīvā 2006/112/EK par kopējo pievienotās vērtības nodokļa sistēmu (OV L 310, 6.12.2018., 25. lpp.).
               
               
                  
                     (9)
                  
                        Padomes Īstenošanas lēmums (ES) 2019/2210 (2019. gada 19. decembris), ar kuru groza Īstenošanas lēmumu 2013/677/ES, ar ko Luksemburgai atļauj piemērot īpašu pasākumu, atkāpjoties no 285. panta Direktīvā 2006/112/EK par kopējo pievienotās vērtības nodokļa sistēmu (OV L 332, 23.12.2019., 155. lpp.).
               
               
                  
                     (10)
                  
                        Padomes Īstenošanas lēmums (ES) 2018/1919 (2018. gada 4. decembris), ar kuru groza Lēmumu 2009/790/EK, ar ko Polijas Republikai atļauj piemērot pasākumu, ar kuru atkāpjas no 287. panta Direktīvā 2006/112/EK par kopējo pievienotās vērtības nodokļa sistēmu (OV L 311, 7.12.2018., 32. lpp.).
               
               
                  
                     (11)
                  
                        Padomes Īstenošanas lēmums (ES) 2017/563 (2017. gada 21. marts), ar ko Igaunijas Republikai atļauj piemērot īpašu pasākumu, atkāpjoties no 287. panta Direktīvā 2006/112/EK par kopējo pievienotās vērtības nodokļa sistēmu (OV L 80, 25.3.2017., 33. lpp.).
               
               
                  
                     (12)
                  
                        Padomes Īstenošanas lēmums (ES) 2017/2408 (2017. gada 18. decembris), ar ko Latvijas Republikai atļauj piemērot īpašu pasākumu, atkāpjoties no 287. panta Direktīvā 2006/112/EK par kopējo pievienotās vērtības nodokļa sistēmu (OV L 342, 21.12.2017., 8. lpp.).
               
               
                  
                     (13)
                  
                        Padomes Īstenošanas lēmums (ES) 2017/1768 (2017. gada 25. septembris), ar ko Horvātijas Republikai atļauj ieviest īpašu pasākumu, atkāpjoties no 287. panta Direktīvā 2006/112/EK par kopējo pievienotās vērtības nodokļa sistēmu (OV L 250, 28.9.2017., 71. lpp.).
               
               
                  
                     (14)
                  
                        Padomes Īstenošanas lēmums (ES) 2017/1853 (2017. gada 10. oktobris), ar kuru groza Īstenošanas lēmumu 2011/335/ES, ar ko Lietuvas Republikai atļauj piemērot atkāpi no 287. panta Direktīvā 2006/112/EK par kopējo pievienotās vērtības nodokļa sistēmu (OV L 265, 14.10.2017., 15. lpp.).
               
               
                  
                     (15)
                  
                        Padomes Īstenošanas lēmums (ES) 2018/1490 (2018. gada 2. oktobris), ar ko Ungārijai atļauj ieviest īpašu pasākumu, atkāpjoties no 287. panta Direktīvā 2006/112/EK par kopējo pievienotās vērtības nodokļa sistēmu (OV L 252, 8.10.2018., 38. lpp.).
               
               
                  
                     (16)
                  
                        Padomes Īstenošanas lēmums (ES) 2018/1700 (2018. gada 6. novembris), ar kuru groza Īstenošanas lēmumu 2013/54/ES, ar ko Slovēnijas Republikai atļauj ieviest īpašu pasākumu, atkāpjoties no 287. panta Direktīvā 2006/112/EK par kopējo pievienotās vērtības nodokļa sistēmu (OV L 285, 13.11.2018., 78. lpp.).
               
               
                  
                     (17)
                  
                        Padomes Īstenošanas lēmums (ES) 2020/647 (2020. gada 11. maijs), ar ko Itālijas Republikai atļauj piemērot īpašu pasākumu, ar kuru atkāpjas no 285. panta Direktīvā 2006/112/EK par kopējo pievienotās vērtības nodokļa sistēmu (OV L 151, 14.5.2020., 7. lpp.). 
               
               
                  
                     (18)
                  
                        Komisijas paziņojums Eiropas Parlamentam, Padomei, Eiropas Ekonomikas un sociālo lietu komitejai un Reģionu komitejai – Komisijas darba programma 2020. gadam – Eiropas Savienība, kas tiecas uz augstākiem mērķiem (COM(2020) 37 final).
               
               
                  
                     (19)
                  
                        Komisijas paziņojums Eiropas Parlamentam, Padomei, Eiropas Ekonomikas un sociālo lietu komitejai un Reģionu komitejai – Komisijas 2017. gada darba programma (COM(2016) 710 final). 
               
               
                  
                     (20)
                  
                        Komisijas paziņojums Eiropas Parlamentam, Padomei, Eiropas Ekonomikas un sociālo lietu komitejai un Reģionu komitejai “Vienotā tirgus pilnīgošana – plašākas iespējas cilvēkiem un uzņēmējdarbībai” (COM(2015) 550 final).  
               
               
                  
                     (21)
                  
                        Komisijas paziņojums Eiropas Parlamentam, Padomei, Eiropas Ekonomikas un sociālo lietu komitejai un Reģionu komitejai “Rīcības plāns uzņēmējdarbības jomā 2020. gadam – Uzņēmējdarbības gara atdzīvināšana Eiropā” (COM(2012) 795 final).
               
               
                  
                     (22)
                  
                        Komisijas paziņojums Eiropas Parlamentam, Padomei, Eiropas Ekonomikas un sociālo lietu komitejai un Reģionu komitejai – Eiropas topošie līderi: jaunuzņēmumu un augošo uzņēmumu atbalsta iniciatīva (COM(2016) 733 final).
               
               
                  
                     (23)
                  
                        Komisijas paziņojums Padomei, Eiropas Parlamentam, Eiropas Ekonomikas un sociālo lietu komitejai un Reģionu komitejai “Vispirms domāt par mazākajiem” Eiropas Mazās uzņēmējdarbības akts “Small Business Act” (COM(2008) 394 galīgā redakcija). 
               
               
                  
                     (24)
                  
                        OV L 347, 11.12.2006., 1. lpp.
               
               
                  
                     (25)
                  
                        Padomes Īstenošanas lēmums 2012/181/ES (2012. gada 26. marts), ar ko Rumānijai atļauj ieviest īpašu pasākumu, atkāpjoties no 287. panta Direktīvā 2006/112/EK par kopējo pievienotās vērtības nodokļa sistēmu (OV L 92, 30.3.2012., 26. lpp.). 
               
               
                  
                     (26)
                  
                        Padomes Īstenošanas lēmums 2014/931/ES (2014. gada 16. decembris), ar kuru pagarina piemērošanas termiņu Īstenošanas lēmumam 2012/181/ES, ar ko Rumānijai atļauj ieviest īpašu pasākumu, atkāpjoties no 287. panta Direktīvā 2006/112/EK par kopējo pievienotās vērtības nodokļa sistēmu (OV L 365, 19.12.2014., 145. lpp.).
               
               
                  
                     (27)
                  
                        Padomes Īstenošanas lēmums (ES) 2017/1855 (2017. gada 10. oktobris), ar ko Rumānijai atļauj piemērot īpašu pasākumu, atkāpjoties no 287. panta Direktīvā 2006/112/EK par kopējo pievienotās vērtības nodokļa sistēmu (OV L 265, 14.10.2017., 19. lpp.).
               
               
                  
                     (28)
                  
                        Padomes Direktīva (ES) 2020/285 (2020. gada 18. februāris), ar ko Direktīvu 2006/112/EK par kopējo pievienotās vērtības nodokļa sistēmu groza attiecībā uz īpašo režīmu mazajiem uzņēmumiem un Regulu (ES) Nr. 904/2010 groza attiecībā uz administratīvu sadarbību un informācijas apmaiņu nolūkā uzraudzīt mazajiem uzņēmumiem paredzētā īpašā režīma pareizu piemērošanu (OV L 62, 2.3.2020., 13. lpp.).
               
               
                  
                     (29)
                  
                        Padomes Regula (EEK, Euratom) Nr. 1553/89 (1989. gada 29. maijs) par galīgajiem vienotajiem pasākumiem, lai iekasētu pašu resursus, ko veido pievienotās vērtības nodokļi (OV L 155, 7.6.1989., 9. lpp.).